**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**ÚSTAVNÝ zákon**

z ... 2014,

**ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov**

Národná rada Slovenskej republiky sa uzniesla na tomto ústavnom zákone:

**Čl. I**

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z, ústavného zákona č. 140/2004 Z. z., ústavného zákona č. 323/2004 Z. z., ústavného zákona č. 463/2005 Z. z., ústavného zákona č. 92/2006 Z. z., ústavného zákona č. 210/2006 Z. z., ústavného zákona č. 100/2010 Z. z., ústavného zákona č. 356/2011 Z. z. a ústavného zákona č. 232/2012 Z. z. sa mení a dopĺňa takto:

1. V čl. 102 sa za odsek 3 vkladá nový odsek 4, ktorý znie:

„(4) Rozhodnutie prezidenta podľa čl. 102 ods. 1 písm. c), g), h) s) a t) musí byť vydané a sľub podľa čl. 102 ods. 1 písm. s) a t) musí byť prijatý do 60 dní od splnenia ústavných a zákonných predpokladov pre výkon týchto ústavných právomocí.“.

Doterajší odsek 4 sa označuje ako odsek 5.

1. Čl. 107 znie:

„**Čl. 107**

(1) Prezidenta nemožno trestne stíhať za výroky pri výkone jeho funkcie, a to ani po skončení jeho funkčného obdobia.

(2) Prezidenta nemožno vziať do väzby bez súhlasu Ústavného súdu Slovenskej republiky. Funkčné obdobie prezidenta sa skončí v nasledujúci deň po dni, kedy Ústavný súd Slovenskej republiky dá súhlas na vzatie prezidenta do väzby.

(3) Ak bol prezident pristihnutý a zadržaný pri trestnom čine, príslušný orgán je povinný to ihneď oznámiť predsedovi Ústavného súdu Slovenskej republiky. Ak Ústavný súd Slovenskej republiky následný súhlas na zadržanie nedá, prezident musí byť ihneď prepustený.

(4) Prezidenta možno obžalovať za úmyselné porušenie ústavy. O podaní obžaloby na prezidenta rozhoduje Národná rada Slovenskej republiky trojpätinovou väčšinou hlasov všetkých poslancov.

(5) Obžalobu podáva Národná rada Slovenskej republiky na Ústavný súd Slovenskej republiky, ktorý o nej rozhodne v pléne. Odsudzujúce rozhodnutie Ústavného súdu Slovenskej republiky znamená stratu funkcie prezidenta a spôsobilosti túto funkciu opätovne získať.“.

1. V čl. 129 ods. 5 sa vypúšťajú slová „alebo vlastizrady“.

1. V čl. 136 ods. 2 prvej vete sa za slovo „väzby“ vkladá slovo „prezidenta,“.
2. V čl. 136 ods. 3 sa za slovo „trvania“ vkladajú slová „funkcie prezidenta,“.

**Čl. II**

Tento ústavný zákon nadobúda účinnosť 1. júna 2014.